पार्टी के समर्थकों से कहा- सत्ता में आया तो तीसरा विश्व युद्ध नहीं होगा
US Presidential Election 2024 Campaign - Former President Donald Trump Claims To Stop Russia-Ukraine War. अमेरिका के पूर्व राष्ट्रपति और रिपब्लिकन पार्टी के नेता डोनाल्ड ट्रम्प ने दावा किया है कि वो अगर फिर से सत्ता में वापस आते हैं तो रूस-यूक्रेन जंग को एक दिन में बंद करवा देंगे।
अमेरिका के पूर्व राष्ट्रपति और रिपब्लिकन पार्टी के नेता डोनाल्ड ट्रम्प ने दावा किया है कि वो अगर फिर से सत्ता में वापस आते हैं तो रूस-यूक्रेन जंग को एक दिन में बंद करवा देंगे। ट्रम्प रिपब्लिकन पार्टी के एक कार्यक्रम में बोल रहे थे।
उन्होंने यह भी कहा कि वो जंग खत्म कर तीसरे विश्व युद्ध को होने से रोक सकते हैं। दरअसल, ट्रम्प फिर से रिपब्लिकन पार्टी की तरफ से अमेरिकी राष्ट्रपति चुनाव के लिए अपनी उम्मीदवारी पेश कर चुके हैं। वो जगह-जगह जाकर अपने एजेंडा बता रहे हैं।
फिर से जलवा दिखाया
अलजजीरा की रिपोर्ट के मुताबिक रिपब्लिकन पार्टी की कांफ्रेंस में काफी समय बाद एक बार फिर ट्रम्प का जलवा दिखा। पूरा कार्यक्रम एक तरह से ट्रम्प को समर्पित दिखा। ट्रम्प ने कांफ्रेंस में कहा कि हमने जिस मुहिम की शुरुआत की थी उसे अंजाम तक पहुंचा कर रहेंगे।
कांफ्रेंस के आखिरी दिन ट्रम्प ने जमकर डेमोक्रेटिक पार्टी पर तंज कसे। उन्होंने अपने समर्थकों से वादा किया कि वो अमेरिका को भद्दा कम्युनिस्ट देश बनने से बचाएंगे। साथ ही जो बाइडेन की सारी पॉलिसीज को खत्म कर देंगे।
रिपब्लिकन ट्रम्प का विकल्प खोज रहे
एक तरफ जहां ट्रम्प अपने समर्थकों में फिर से पकड़ को मजबूत बना रहे हैं। वहीं ओपिनियन पोल्स में सामने आया है कि रिपब्लिकन पार्टी उनको रिप्लेस करने के लिए किसी दूसरे उम्मीदवार की खोज में है। फ्लोरिडा के गवर्नर रॉन डिसांटिस को उनके विकल्प के तौर पर देखा जा रहा है। हालांकि, अभी तक उन्होंने अपनी दावेदारी पेश भी नहीं की है।
भारतीय मूल की निक्की हेली भी पेश कर चुकी हैं दावेदारी
डोनाल्ड ट्रम्प के खिलाफ भारतीय मूल की निक्की हेली भी 2024 में होने वाले प्रेसिडेंट इलेक्शन में रिपब्लिकन कैंडिडेट बनने के लिए अपनी उम्मीदवारी पेश कर चुकी हैं। फॉर्मल कैंडिडेट बनने के लिए निकी प्राइमरी इलेक्शन लड़ेंगी।
51 साल की निकी साउथ कैरोलिना की गवर्नर रह चुकी हैं। डोनाल्ड ट्रम्प जब राष्ट्रपति थे तो उन्होंने निकी को UN में अमेरिकी ऐंबैस्डर बनाया था। उस दौरान निकी के काम की अपोजिशन पार्टी डेमोक्रेट्स ने भी खुलकर तारीफ की थी।